《送昭远兼寄昭祖诸友》
宋代·陈渊

离肠如乱丝，欲解纷无绪。别话似泉源，衮衮日夜注。

几年见君文，万里偶相聚。一日不易得，矧兹寒暑度。

孤云向北飞，三凤各南骛。人生类泛梗，后约亦何据。

伤心璧池东，尘土暗归路。凭高极远目，不见篮舆去。

君如千里驹，奔放尤难御。强使就检绳，不入驽骀步。

何当宴瑶池，定欲求飞兔。盐车未可嘶，俛首且羁馵。

余生易语言，开口初莫虑。一从摩诘游，便省默默处。

何时遂携孥，入隐高山雾。招君贤昆季，静坐契深悟。

浊醪聊共倾，清境烦君赋。况有林下人，解道因风絮。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。